4 octombrie 2023

**Astăzi s-a lansat cea de-a doua rundă DiscoverEU din 2023: peste 1.500 de tineri din România vor avea oportunitatea să exploreze Europa călătorind cu trenul**

* Comisia Europeană oferă în cadrul acestei runde 36.000 de permise de călătorie
* Sunt eligibili să se înscrie tinerii născuți între 1 ianuarie 2005 (inclusiv) și 31 decembrie 2005 (inclusiv), rezidenți într-un stat membru UE sau într-o țară terță asociată la programul Erasmus+ (Islanda, Liechtenstein, Macedonia de Nord, Norvegia, Serbia și Turcia)
* Perioada de înscriere este 4 octombrie (ora 13:00, ora României) – 18 octombrie (ora 13:00, ora României)
* Tinerii selectați în urma acestui apel vor putea călători în perioada 1 martie 2024 – 31 mai 2025

**Pentru această nouă rundă, tinerii din România pot aplica pentru unul din cele 1.508 de permise de călătorie alocate la nivel național.**

Tinerii eligibili se pot înscrie accesând [Portalul European pentru Tineret](https://youth.europa.eu/discovereu_ro).

Pentru a intra în posesia unui permis gratuit de călătorie, ei trebuie să completeze corect formularul de înscriere, să răspundă la un quiz despre Uniunea Europeană și oportunități ale UE pentru tineri și la o întrebare care va facilita departajarea celor înscriși.

Câștigătorii vor putea călători în Europa individual sau în grup de 5 membri, timp de până la 30 de zile. Tinerii selectați vor beneficia și de un [card cu peste 40.000 de reduceri](https://eyca.org/) la transport public, cultură, cazare, mâncare, sport și alte servicii disponibile în țările eligibile. De asemenea, ei vor putea beneficia de pregătire înainte de plecare din partea Agenției Naționale Erasmus+, iar în timpul călătoriei pot avea ocazia să cunoască alți călători la întâlnirile de tip Meet-up organizate de Agențiile Naționale Erasmus+ din alte țări.

**Context**

Inițiativa DiscoverEU a fost lansată în 2018 și a fost inclusă, ulterior, în programul Erasmus+. Prin intermediul DiscoverEU tinerii de 18 ani au ocazia de a explora diversitatea Europei, de a afla mai multe despre patrimoniul său cultural și istoria sa și de a cunoaște persoane de pe întregul continent. Din 2018, mai mult de 1 milion de tineri au aplicat pentru cele 248.000 de permise de călătorie disponibile.

La runda anterioară, din martie 2023, au candidat 5.760 de tineri din România, dintre care 1.467 au primit un permis de călătorie. În total, din 2018 până în prezent, peste 27.000 de tineri din România au aplicat în cadrul inițiativei DiscoverEU, dintre care peste 10.000 au primit un permis de călătorie.

Conform unui studiu realizat de Comisia Europeană, 72% dintre candidați au declarat că în contextul DiscoverEU au călătorit pentru prima dată cu trenul din țara de reședință. Pentru mulți, a fost și prima dată când au călătorit fără părinți sau adulți însoțitori, iar majoritatea tinerilor au indicat că au devenit mai independenți. Experiența DiscoverEU le-a oferit o mai bună înțelegere a altor culturi și a istoriei europene. De asemenea, le-a îmbunătățit abilitatea de a comunica într-o limbă străină. Peste două treimi au spus că nu și-ar fi putut finanța permisul de călătorie fără DiscoverEU.

Agenția Națională pentru Programe Comunitare în Domeniul Educației și Formării Profesionale – ANPCDEFP, instituția care implementează programul Erasmus+ în România, sprijină călătorii români DiscoverEU prin punerea la dispoziție a [resurselor digitale de învățare și informare DiscoverEU de pe site-ul eurodesk.ro](https://www.eurodesk.ro/discover-eu-learning-station), prin întâlniri online de pregătire și printr-un newsletter dedicat viitorilor călători.

Pentru mai multe informații accesați secțiunea [DiscoverEU](https://youth.europa.eu/discovereu_ro) de pe [Portalul European pentru Tineret](https://youth.europa.eu/home_ro).